AlexejDobrolubov/national_council_slovak_2010 huggingface dataset:
26. schôdza NR SR - 7.deň - B. popoludní
Dátum: 2018-02-08
Poslanec: Galek, Karol (SaS)
Druh vystúpenia: Vystúpenie s faktickou poznámkou

146. A, Janka, spomínala si, že ľudia nekričali, keď bol zavedený tento osobitný odvod. No, je tu tá smola, že oni ani kričať nemohli, lebo oni o ňom ani len nevedeli, pretože tento osobitný odvod nebol zavedený ľuďom, ale bol zavedený tým regulovaným monopolným spoločnostiam. Nebola to iba energetika, bolo to aj poisťovníctvo, bolo aj bankovníctvo. Tieto spoločnosti kričali. No ale čo na tom, že oni budú kričať, keď si potom vyberú od tých spotrebiteľov, ktorí o tom ani len nevedia. V prípade energetiky v konečnom dôsledku tento osobitný odvod, ale nie je tým oprávneným výdavkom, ktorý by mohol vstupovať do tej ceny, ktorú si tieto prirodzené monopoly určujú. Ale dnes tento odvod bol zavedený kvôli nedokonalosti regulácie. Takže pán minister Kažimír na jednej strane pripustil, že sú tam nejaké rezervy, že tá regulácia by mohla byť dokonalejšia, že možno tam niekto v niečom švindľuje, ale nešiel po tom švindľuje, ale jednoducho povedal, tak my to extra zdaníme. No a tie spoločnosti potom nemajú žiadnu motiváciu šetriť alebo byť transparentné. Tak radšej budú ďalej švindľovať, keď si to tak môžem prehnane povedať, a my všetci sa budeme skladať na tento osobitný odvod. Ďakujem.
9. schôdza NR SR - 4.deň - A. dopoludnia
Dátum: 2016-09-09
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

6. Ďakujem pekne. Vážení... Ďakujem pekne. Pán poslanec Heger, ja chápem a oceňujem vašu snahu o..., ako nového poslanca o nejaký apel na vládnych poslancov, aby diskutovali a aby nejakým spôsobom vystupovali v rozprave, lebo keď máte pocit, že nemáte partnerov do diskusie, ale obávam sa, že neuspejete. Je, to je, proste to je, tam je vidno ten idealizmus nového poslanca, pretože my sme si tu niečo pri tých 83 kolesíkoch v minulom volebnom období odžili, a tá situácia vôbec nevyzerá tak, že by sa malo niečo zmeniť, a skorej tí poslanci, ktorí sa stali súčasťou vládnej koalície, tak sa nechali doslova namoriť týmto neduhom od poslancov SMER-u. To znamená, že to, že vystúpil včera pán poslanec Gál, to je ako, toto ani nieže o 100 % lepšie jak v minulosti, to je nekonečno percent lepšie, lebo tu budete pravidelne sedieť tak, že nevystúpi vôbec nikto, potom poslušne zahlasujú o niečom, čo nemajú ani prečítané, a vôbec nebudú vedieť, o čom hlasujú, a budú utekať domov. Takže na to vás chcem upozorniť a deje sa z tak z troch dôvodov. Po prvé sú zbabelí, a to hovorím prednostne o poslancoch SMER-u, to je aj moja osobná skúsenosť, pretože nielenže nie sú ochotní sa postaviť za ten pult a diskutovať, oni napríklad si vyberajú oponentov do diskusií, do televíznych. S tým sa ešte stretnete, hej, že čím budete viacej kritickejší, tak tým sa viackrát stane, že vás budú vyblokovávať aj vo verejnoprávnej televízii, a napríklad sa vám stane aj to, že sa tam vôbec nedostanete s tým oponentom, lebo jednoducho budú mať strach, budú mať plné nohavice, aby si tam voči vám sadli. Druhý dôvod je, že sú nekompetentní. O tom som už hovoril, tri štvrtiny... (Prerušenie vystúpenia časomerom.) Bugár, Béla, podpredseda NR SR 7. Pán poslanec Gál tu nie je, pán poslanec Poliačik tu tiež nie je, pán poslanec Jarjabek takisto chýba. Pani poslankyňa Smolíková, nech sa páči, máte slovo.
9. schôdza NR SR - 3.deň - B. popoludní
Dátum: 2016-09-08
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

185. Ďakujem pekne. Pán kolega Pčolinský, ja na rozdiel od vás nemyslím, že treba zmeniť rokovací poriadok. Podľa mňa ten rokovací poriadok, až na možno nejaké malé technické zmeny alebo malé detaily, vôbec netreba meniť. Pretože naozaj sa stačí zamyslieť nad tým, že kedy sa tie veci, na ktoré ten nový návrh rokovacieho poriadku reaguje, kedy sa dejú. Obmedzenie vystúpenia poslancov, či môžu vystúpiť jedenkrát, alebo len 20 minút a tak ďalej a tak ďalej. Kedy sa takéto niečo deje, že sa robia nejaké obštrukcie? Len vtedy, keď sa koalícia správa despoticky a keď dala nočné rokovanie. Pretože nikdy inokedy sa nestáva, že by sme nejakým spôsobom tie rokovania Národnej rady naťahovali. To znamená, že žiaden dôvod. Obrazová a zvuková prezentácia. Hhh, keby poslanci vládnej koalície nerobili také šialenosti, že kryjú Bašternáka, kryjú Kaliňáka, mali sme tu kauzu Váhostav, tak tu v živote nikto žiaden transparent nevytiahne. A to hovorím napriek tomu, že ja napríklad s transparentami nechodím a neviem, či ja som tu hádam ani transparent nikdy nedržal. Ale treba si položiť otázku, kedy tí poslanci tu chodia s tými transparentami. Však keď nebudú poslanci vládnej koalície obhajovať takého svinstvá a kryť takýchto zločincov, tak k takémuto niečomu nebude treba vôbec pristupovať. To sa týka takisto aj tých zvukových, obrazových záznamov a tak ďalej a tak ďalej. Vykazovanie poslanca, ktorý sa správa nemiestne. Však kto tu vyvreskuje stále? Pán Číž, pani Vaľová, henten kútik (rečník ľavou rukou naznačil smer), v kuse oni vykrikujú. My len reagujeme. No tak keď nebudú vyvreskovať z tých svojich miest, tak my nebudeme reagovať a nebude treba tu mať všelijaké klauzuly o nejakom vykazovaní poslanca. A chcem jednu vec povedať, že mňa teda z tejto sály nikto nikdy nevykáže, to vás upozorňujem.
9. schôdza NR SR - 3.deň - B. popoludní
Dátum: 2016-09-08
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

131. Ďakujem pekne. Pán kolega Krajniak, no, vďaka za váš príhovor, len by som vás chcel hneď na začiatok upozorniť, že ste sa obracali na pána Danka, ale on tu nie je. Hej, čiže aj keby tu mal byť, tak tu nie je, čiže neviem, či vôbec si vypočuje to, čo ste hovorili, možnože o tej piatej, keď budeme hlasovať o tom procedurálnom návrhu, tak odhlasujeme, aby tu sedel, lebo slušnosť to káže. Myslím si, že ste to veľmi správne pomenovali a asi to tu aj málo zaznieva, to je ten obrovský strach a zbabelosť u vládnych a koaličných poslancov, preto nám chcú zavrieť ústa, aby sme tu čo najmenej mohli rozprávať o tom, čo táto vládna koalícia vyvádza. Dehonestujú protesty, na ktoré chodíme, teraz nám chcú zavrieť ústa aj tam, kde by sme práve rozprávať mali, v Národnej rade Slovenskej republiky. To je ten obrovský strach a obrovská zbabelosť. Ale je tam ešte jeden dôvod a na ten by som chcel upriamiť pozornosť občanov Slovenskej republiky. Podľa môjho názoru sú vládni koaliční poslanci leniví. Sú leniví! Pretože keď nás takýmto spôsobom obmedzia, výrazne menej budeme zasadať. Už dnes končíme skorej, ako sú naplánované jednotlivé schôdze, a teraz budeme zasadať ešte menej a oni budú môcť chodiť po drahých dovolenkách, budú môcť oddychovať. Sú leniví pracovať, to je druhý dôvod. A tretí dôvod, treba sa pozrieť na to, že kto to tu vlastne predkladá a kto to tu obhajuje medzi tými poslancami. Pán Číž to tu obhajuje, čo tu vyvreskuje a ziape pomaly po každom z tej lavice, keď niečo hovorí, on tu obhajuje rokovací poriadok, ktorý má postihovať nedisciplinovaných poslancov. To je sen toto! (Prerušenie vystúpenia predsedajúcim.) Bugár, Béla, podpredseda NR SR 132. Pán kolega, na pána Číža by ste nemali reagovať, dobre viete, zas ste porušili rokovací poriadok. Galko, Ľubomír, poslanec NR SR 133. Neporušil.
9. schôdza NR SR - 3.deň - B. popoludní
Dátum: 2016-09-08
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

119. Ďakujem pekne. Karol, ďakujem za toto vystúpenie a musím povedať, že mňa ten príklad s tým kmeňom, s tým státím na jednej nohe a s tým postupným uťahovaním lasa okolo hrdla rečníka náčelníkom veľmi oslovil. Ale ja keďže som mal pocit, že pán Bugár a pán Jarjabek to možno celkom nepochopili, že ako si to myslel, tak by som im to dovysvetlil. Možno aj niektorým iným poslancom, ktorí to tak celkom nechápu. Ono to bolo myslené totižto tak, že práve tento návrh je presne takýmto spôsobom koncipovaný. To sa ako taká červená niť tiahne celým tým návrhom, že keď to vládny koaličný obrnený transportér bude pokladať za potrebné, tak nepríjemným, kritickým poslancom opozície to laso utiahne. Ty si absolútne trafil klinec po hlavičke. A ja to tu potrebujem takto zdôrazniť, lebo si myslím, že sú vládni poslanci, ktorí toto nechápu. Koaliční poslanci, ktorí tu sedia, ktorí toto nechápu, ktorí toto nepochopili, naproti tomu som presvedčený, že navrhovatelia, minimálne pán Danko, pán Bugár a tí ďalší, ja neviem, kto to všetko podpísal, o tomto veľmi dobre vedia. Lebo s týmto vedomím ste, dámy a páni, túto normu sem priniesli. S ničím iným. Len aby ste to pomyselné laso na krkoch kritikov z opozície mohli uťahovať. Ďakujem pekne.
9. schôdza NR SR - 3.deň - A. dopoludnia
Dátum: 2016-09-08
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

66. Ďakujem pekne. Pán kolega Gál, kde je pán Danko? Kde je pán Danko? Ja to pokladám za aroganciu najhrubšieho zrna, že ste to nedali ako termínovaný bod toto, pretože on je niekde na nejakej plánovanej konferencii, o ktorej vedel, že sa bude musieť zúčastniť. To neprekryjete nejakým familiárnym vystúpením. On tam mal sedieť a on to tu mal uvádzať a on to tu mal obhajovať. To po prvé. (Potlesk.) Hovoríte, že ste presadili málo toho, napriek tomu ste sa pod paškvil podpísali, pán kolega. Z toho sa nevyvlečiete, ani keď sa tu budete neviem ako sympaticky tváriť. Dĺžka vystúpenia poslancov. Prosím vás pekne, veď sú tu zákony o verejnom obstarávaní, zákony o rozpočte a čo ja viem čo, kde boli veľmi kvalitné hodiny a hodinu a pol trvajúce vystúpenia, ktoré sme všetci počúvali. Častokrát sa to stáva, že treba hovoriť dlhšie, a to nehovorím o tom, keď sa tu trebárs hovorí o zlodejinách a korupcii tejto vlády, však vtedy päť-šesť hodín by mi nestačilo, keby som chcel len 10 % z toho povedať, čo treba povedať. To znamená, že to obmedzenie času je absolútne nedôvodné, my ho vôbec nezneužívame. (Reakcia z pléna.) Tu sa nečítajú žiadne telefónne zoznamy. Dostanem sa aj k tomu vykrikovaniu, pani Vaľová, zrovna vás tu mám napísanú. My to vôbec nezneužívame. My to použijeme len vtedy, keď sa vy správate nedemokraticky, keď dáte nočné rokovania. Vtedy to potrebujeme natiahnuť do rána, taká je pravda, pán kolega Gál, tu nikto nijakým spôsobom nenaťahuje rokovanie a dôkazom toho je aj to, že oveľa skorej končíme tie schôdze Národnej rady. A ešte jednu vec, čo sa týka toho vykázania zo sály. Však sa pozrite, že kto tu vykrikuje a kto provokuje. Henten kútik, tam ten ľavý, ten vždy vykrikuje a nadáva tu opozičným poslancom do zasranov a do primitívov, my len reagujeme. Pán kolega Číž je ten, ktorý sa tu správa ako odtrhnutý z reťaze a provokuje. Tak si urobte najprv poriadok vo vlastných radoch a neťahajte do toho opozíciu, prosím vás pekne. Je to hanba, že ste sa pod toto podpísali, pán kolega. Ďakujem pekne.
9. schôdza NR SR - 2.deň - A. dopoludnia
Dátum: 2016-09-07
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

44. Ďakujem pekne. No, pán kolega Lipšic, ja som veľmi rád, že si poňal to svoje vystúpenie tak trošku zoširoka a pomenoval si to, čo trápi nielen nás, ale obrovské množstvo občanov na Slovensku. Súhlasím s tým, čo si hovoril. A chcel by som ešte doplniť, že viete, kolegovia z vládnej koalície, vy tu môžete vygenerovať, koľko chcete zákonov. Koľko chcete zákonov. Pokiaľ budú pri moci ľudia, pre ktorých tieto zákony neplatia, tak sa nič nezmení. Ja som nemal žiadne veľké očakávania alebo respektíve nemal som žiadne očakávanie od ľudí typu Kaliňák a podobne, ale som znechutený a som sklamaný, že sa na takéto niečo necháva doslova použiť pani Žitňanská. A nie som sklamaný a znechutený z toho len ja, ale je z toho sklamaných a znechutených tisíce a tisíce občanov Slovenskej republiky. Vy nám bránite rokovať o odvolávaní ministra vnútra. Tá schôdza mala byť do sedem dní. Ako to teraz budete robiť? Že každú schôdzu otvoríte na odvolávanie ministra a potom ju presuniete? Prerušíte na koniec volebného obdobia? Za toto sa nehanbíte? A dôjdete sem s nejakými PR zákonmi len na to, aby ste odlákali pozornosť občanov Slovenskej republiky od ministra, ktorý dávno ministrom nemal byť? Dámy a páni, poslanci vládnej koalície, vy ste sa pridali na stranu tých, ktorí sami páchajú zločiny alebo ich kryjú. A to nie je vec jedného hlasovania. To nebude vec jedného hlasovania, keď podržíte Kaliňáka. A tým to pre vás skončí. To je dlhodobý pobyt a dlhodobý, dlhodobé pôsobenie v službách zla, ktoré vedie k mravnému rozkladu človeka a k strate jeho identity. Dámy a páni, na tomto sa podieľate a toto bude zapísané do histórie ako výsledok vášho pôsobenia... (Prerušenie vystúpenia časomerom.)
7. schôdza NR SR - 1.deň - B. popoludní
Dátum: 2016-06-30
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

174. Ďakujem pekne. Ja si pamätám, keď pán Bugár držal transparent ako poslanec opozície k Ivanovi Lexovi, presne si pamätám tú scénu a musím povedať, že vtedy som ho za to obdivoval. (Reakcie z pléna.) Vtedy som ho za to obdivoval, ale časy sa menia. Nevykrikujte po mne, bašternákovci! (Reakcie z pléna.) Dnes sa pán Bugár stal nielen priateľom Roberta Kaliňáka, ktorému vraj dôveruje, ale dokonca sa stal hovorcom skupiny bašternákovcov, ktorí tu v kuse po mne vykrikujú. Nechápem prečo... (Prerušenie vystúpenia predsedajúcim.) Bugár, Béla, podpredseda NR SR 175. Pán poslanec... Galko, Ľubomír, poslanec NR SR 176. Táto skupina... (Poslanci OĽANO opätovne na podlahu pred rečníckym pultom začali rozprestierať bilbord. Prerušenie vystúpenia predsedajúcim.) Bugár, Béla, podpredseda NR SR 177. Prepáčte, prerušujem rokovanie o tomto bode programu. (Reakcie z pléna.) (Prestávka.)
7. schôdza NR SR - 1.deň - B. popoludní
Dátum: 2016-06-30
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

129. Ďakujem pekne. Janka, ja som veľmi rád, že si poukázala na tú morbídnosť tu prítomných bašternákovcov v tomto parlamente, pretože im nevadí, že my máme ministra vnútra človeka, ktorý má za sebou čulé styky s podvodníkmi a s mafiánmi. Im vadí to, že my o tom hovoríme a že sa o tom dozvie zahraničie. Im nevadí to, že máme ministra vnútra, ktorému po tom, ako nastúpil do funkcie, išli jeho príjmy hore o 1 500 %. A že to nevie vysvetliť. Im vadí to, že o tom rozprávame a že sa o tom dozvie zahraničie. Im nevadí to, že máme ministra vnútra, ktorý sa doslova výpalníckym spôsobom zmocňoval lukratívnych firiem za zostatkovú hodnotu. Im vadí to, že o tom rozprávame a že sa o tom dozvie zahraničie. Dámy a páni, to, že to robia poslanci za vládnu stranu SMER, dokážem pochopiť. Však v podstate každý z nich v nejakom Bašternákovom byte býva alebo s ním chodí na dovolenku, alebo ja neviem čo. Ale to,... (Reakcie z pléna. Prerušenie vystúpenia predsedajúcim.) Bugár, Béla, podpredseda NR SR 130. Páni poslanci, páni poslanci. Galko, Ľubomír, poslanec NR SR 131. ... že to robia poslanci za stranu SNS, MOST a SIEŤ, to je pre mňa ne... (Reakcie z pléna.) Všimnite si, ako je meno Bašternák pre nich kontaminované, ako kričia. A pre Kaliňáka a pre Fica to meno Bašternák.... (Reakcie z pléna. Prerušenie vystúpenia predsedajúcim.) Bugár, Béla, podpredseda NR SR 132. Páni poslanci! Galko, Ľubomír, poslanec NR SR 133. ... kontaminované nie je. To je veľmi zábavné teraz, čo sa tu deje v tejto sále, dámy a páni. A posledná poznámka. Dámy a páni, tu prítomní bašternákovci, dnes je veľký deň, pretože vy tu prerážate morálne dno. Hanbite sa, bašternákovci! (Pokrik v sále a potlesk.)
7. schôdza NR SR - 1.deň - B. popoludní
Dátum: 2016-06-30
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

80. Ďakujem pekne. No ešte šťastie, že poslanci SNS, SIET-e a MOST-u tu sedia všetci do nohy, ale dovolil by som si tri poznámky. Prvá. Jozef, veľmi pekne ti ďakujem za vystúpenie, ktoré si adresoval tunajším bašternákovcom. Ak veľavážení poslanci nevedia, kto sú bašternákovci, tak to je pracovné pomenovanie pre poslancov vládnej koalície. Takže oddnes, prosím pekne, už nie poslanci vládnej koalície, ale zjednodušene bašternákovci. Som presvedčený, že toto pomenovanie sa medzi občanmi Slovenskej republiky veľmi rýchlo ujme. Druhá poznámka. Všimol som si, že Robertovi Ficovi tlieskali, niekto tvrdil, že poslanci koaličných strán okrem SMER-u, nie, mne sa zdalo, že niektorí tlieskali, ale smeráci všetci unisono. Teraz už pri tých ďalších vystúpeniach a pri tých poznámkach už tlieska čím ďalej, tým menej smerákov. Poslanci SIET-e, MOST-u a SNS už vôbec. Ktovie, možno sa dočkáme toho, že nakoniec bude tlieskať už len popletený poslanec Blaha, ktorému smeráci tolerujú jeho pomätenú ideológiu a on im na oplátku zasa toleruje ich neideologické kradnutie a podvody. (Reakcie z pléna.) A tretia poznámka, ktorú by som chcel povedať... (Reakcie z pléna.) Tretia poznámka, ktorú by som chcel povedať... Glváč, Martin, podpredseda NR SR 81. Poprosím o kľud v sále. Galko, Ľubomír, poslanec NR SR 82. Tretia poznámka, ktorú by som chcel povedať, je, že zaniklo tu, prosím pekne, zaniklo tu, som veľmi rád, že si to pripomenul, zaniklo tu, tá, tá tvoja pasáž o slušných a čestných policajtoch, z ktorých včera smeráci na čele s Kaliňákom urobili bábkohercov. Prosím pekne, hanbite sa! Hanbite sa za to, čo ste vykonali včera čestným a slušným policajtom, že ste ich prinútili, aby odohrali vo vašom mene to smiešne a tragikomické divadlo! Hanbite sa!! (Potlesk.)
7. schôdza NR SR - 1.deň - B. popoludní
Dátum: 2016-06-30
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

18. Ďakujem pekne. Ja by som si dovolil niekoľko poznámok. No, pán premiér, ja si osobne myslím, že srdce vás nebolí z kolegu Lipšica, ale z toho, že musíte držať Roberta Kaliňáka vo funkcii, a z toho, že sa musíte vysťahovať z bytu Bonaparte, pretože všetci to veľmi dobre vieme, aj vy to veľmi dobre viete, že Robert Kaliňák padne, že je to len otázka času a že je v tej funkcii neudržateľný. A takisto všetci veľmi dobre vedia, aj vy to veľmi dobre viete, že ten byt budete musieť opustiť, o tom som stopercentne presvedčený, všetci to vedia, že ten byt budete musieť opustiť. To je prvá poznámka. Druhá poznámka. K Robertovi Kaliňákovi ste nepovedali prakticky nič alebo len veľmi málo. Miesto toho sme boli svedkami, poviem, dosť veľkého množstva verbálnych urážok a to len dokazuje, že ste v koncoch. Pretože takéto vystúpenie, aké ste tu teraz predviedli, vás vôbec necharakterizuje, to bolo veľmi ojedinelé vystúpenie. To znamená, pre mňa osobne to je jasný dôkaz toho, že ste v koncoch, že neviete kam z konopí. Tretia poznámka je to, ste hovorili, že ste vôbec vzniesli nejakú výhradu, že kto sa sem dostal alebo nedostal. No veľmi rád by som vám pripomenul, že o tom, kto sa dostane do parlamentu, o tom rozhodujú ešte stále občania Slovenskej republiky, a pevne verím, že to tak zostane aj naďalej. A posledná poznámka, ktorú som chcel povedať, je tá, že sa mi veľmi páčilo, ako vám poslanci z koalície tlieskali niekoľkokrát, pomerne dobre boli zohratí, aj keď som si všimol, že nie všetci z koaličných strán zatlieskali. A veľmi sa mi to páčilo, a preto by som využil túto príležitosť na to, aby som vás, páni poslanci, pozval na pondelňajší protest občiansky v Košiciach, ktorý sa uskutoční paralelne s protestom v Bratislave. Prídite im vám vaše dnešné hlasovanie a váš dnešný potlesk, tým ľuďom do Košíc a do Bratislavy, vysvetliť. Ďakujem pekne. (Potlesk.)
5. schôdza NR SR - 1.deň - B. popoludní 2
Dátum: 2016-06-07
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

80. Ďakujem pekne. Ja budem na pána poslanca Šucu reagovať. Viete, to je tak, že to nasadzovanie tých odposluchov bolo legálne, a to už konštatoval aj prokurátor, ale položme si otázku, že aká škoda vznikla ľuďom, občanom na Slovensku kvôli tomu, že boli na niekoho nasadené legálne odposluchy a tieto unikli do médií? Ja tvrdím, že ľuďom nevznikla žiadna ujma. Problém je len to, že nohsledi ministra vnútra Kaliňáka mu to z Vojenského spravodajstva vyniesli, on to dal médiám a média to zverejnili. Čiže tam sa treba obrátiť v prípade, že sa tí ľudia cítia dotknutí, že nejaké odposluchy boli zverejnené. Ale pán Šuca kvôli tomu, že vaši nominanti rozkrádajú našu republiku, tu zomierajú ľudia, lebo nedostávajú adekvátnu liečbu. Kvôli tomu, že beriete provízie z každého jedného obchodu, tu zomierajú ľudia, pretože sa im nedostávajú načas operácie. Ako o tomto sa my tu rozprávame. A ak dnes hovoríte, že so mnou má každý poslanec SMER-u problém, tak je to len to najlepšie vysvedčenie, aké od poslancov SMER-u môžem dostať, pán kolega Šuca. A čo sa týka tých útočných pušiek, tých samopalov vzor 58, to boli presne tie, ktoré váš predchodca smerák Baška predával za polovičnú cenu. My sme urobili elektronickú aukciu, ktorej sa zúčastnili niekoľkí uchádzači a pre Slovenskú republiku sme ich dokázali predať za dvojnásobne vyššiu cenu, než ako ich predával kolega Baška. Taká je pravda. Takže si to najprv naštudujte, aby ste tiež neprihrávali niekomu na smeč. Ďakujem pekne.
5. schôdza NR SR - 1.deň - B. popoludní 2
Dátum: 2016-06-07
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

26. Ďakujem pekne. No miešajú sa nám tu dve veci. My dnes odvolávame ministra vnútra Roberta Kaliňáka za kauzu Bašternák, za podvody s bytmi, za nadmerné odpočty DPH a nie za vratku karuselových podvodov za 75 miliónov. V tom má pán minister pravdu. Toto mu totižto nevieme dokázať, hej, pretože podľa tých informácií, ktoré máme a ktoré sú verejne známe, sa on a jeho kolega Počiatek vyskytli v odposluchoch, ktoré realizoval policajný zbor a v týchto odposluchoch vystupuje ten hlavný aktér Chovanec, ktorý je obvinený, tam je tých deväť ľudí obvinených a stíhaných. A my mu to nevieme dokázať preto, lebo jednoducho nás k tým odposluchom nepustia. Ja to budem ilustrovať na tom mojom prípade. To nie je, že ja som sa niekde tlačil. Mňa nominovala strana SaS, nominovala ma opozícia do Komisie na kontrolu ITP a my sme sa pýtali kolegov na výbore, niekoľkých kolegov smerákov, že či ma tam podporia. Oni povedali, že nie je problém. A potom sa to dozvedel minister Kaliňák a bolo všetko ináč. Pretože tie dva odposluchy, čo ste nám vy prečítali na branno-bezpečnostnom výbore, pán minister, nie sú jediné. A ja viem presne, kam sa mám pozrieť na to, aby ste sa zodpovedali aj za kauzu karuselových podvodov za 75 miliónov. To je pravý dôvod, prečo vy ste osobne zatrhli to, aby ja som nebol nominovaný do komisie, kde predbežne vaši vlastní poslanci mi tú podporu sľúbili. Taká ja pravda. Taká je pravda a treba si ju tu dnes otvorene povedať, pán minister.
5. schôdza NR SR - 1.deň - A. dopoludnia
Dátum: 2016-06-07
Poslanec: Galko, Ľubomír (SaS)
Druh vystúpenia: Vystúpenie s faktickou poznámkou

84. Ďakujem pekne. Dve poznámky by som si dovolil ku vystúpeniu kolegu Lipšica. Musím najprv technicky uviesť, že nie je pravda, že by vystupovalo tu len päť naspídovaných poslancov SMER-u, lebo vystúpil aj pán poslanec Hrnko z koaličnej strany SNS a on síce v tej svojej faktickej poznámke neobhajoval pána ministra vnútra Kaliňáka, lebo on tak isto veľmi dobre vie, že pán minister vnútra je neobhájiteľný. Pán Hrnko obhajoval luxusné bývanie premiéra Roberta Fica v byte, ktorý bol postavený za peniaze, ktoré boli ukradnuté všetkým občanom Slovenskej republiky. Toto som si pokladal za povinnosť uviesť, aby teda bolo jasné, že aj poslanec koaličnej strany tu vystúpil. To je prvá poznámka. A druhá poznámka. Ja som pozorne sledoval pána ministra vnútra počas toho, ako Daniel Lipšic hovoril svoj prednes a on v určitý moment vybehol z tej sály von a vo mne skrsla taká nádej, že on snáď ide niekde telefonovať a víťazoslávne sa vráti a povie, že ten pán plukovník Olekszy je už dávno z policajného zboru preč, presne tam, kam ho inšpekcia poslala a kde jej to minister vnútra zaúkoloval, ale nie je tomu tak, ten pán plukovník bol povýšený. Dámy a páni, ja si myslím, že v tento moment by sme mohli kľudne túto schôdzu skončiť. Tento moment by sa mal minister vnútra postaviť za pult a mal by povedať, že podáva demisiu, pretože to, čo tu teraz odhalil Daniel Lipšic, sa nedá ospravedlniť. To je neospravedlniteľné. Ďakujem pekne. (Potlesk.)